Bendt Bendtsen (KF), 1998-04-30:
Jeg er nødt til at sige, at det kræver snart lidt mere taletid, hvis jeg skal nå hele vejen rundt, men ellers må man jo spørge en gang mere. Jeg vil svare fru Pernille Frahm endnu en gang: Vi har sagt, at alle kommuner skal være med til at løfte denne her opgave.
Hvordan vil vi sikre det?
Ja, vi vil netop sikre denne opgave ved, at man siger, at man får en reel udligning af boligudgifterne, fordi boligudgifterne for de enkelte kommuner er knasterne i forslaget, fordi nogle kommuner - eller alle kommuner - får x antal kroner til at klare boligplaceringen, mens der er ledige sociale boliger i Odense og andre steder.
Det tager 14 dage, så kan Dansk Flygtningehjælp sætte en familie ind i en treværelses lejlighed, mens man andre steder måske skal ud og leje eller lignende - finde andre ordninger.
Og så er det, jeg siger, at så hænger det ikke sammen, for hvis regeringen ønsker at holde fast i, at man skal sprede, er det o.k. for os.
Så altså i grundholdningen er vi enige; vi siger bare, at rent økonomisk hænger det ikke sammen.
Så spørger man: Er det ikke nogle af de rigeste kommuner?
Jamen alle i det her hus, der bare beskæftiger sig minimalt med kommunalpolitik, ved jo, at der er noget, der hedder udligningsordninger.
Hvis man indkræver ganske få kroner i nogle af de rige kommuner, går de fleste af dem et andet sted hen.
Så man skal have sat skatten voldsomt op nogle steder, hvis man ønsker det.
Og der er det, jeg er nødt til at sige en gang til - og det gælder så nogle af de andre spørgere også - at vi gerne vil være med til at få det her ud i samtlige kommuner.
Det hjælper bare ikke noget, at regeringen tror, at forholdene er ens, om det hedder Hårby på Fyn, eller det hedder Odense, eller det hedder Gentofte og Hørsholm, eller hvad det hedder.
Ja, vi ønsker hurtigere integration, for jo hurtigere vi integrerer folk, jo hurtigere lærer de at klare sig selv, og så bærer vi ikke ved til et bål, som ingen af os kan lide. Til hr. Arne Melchior og andre - jamen selvfølgelig er det krige og andre ting, der afgør, hvor mange flygtninge der banker på Danmarks dør.
Det er vi godt klar over.
Og til det, fru Dorte Bennedsen sagde: Når der er forskel på konservativ udlændingepolitik og den politik, som regeringen står for, har det jo netop at gøre med den her 7-års-grænse
, fordi vi ikke ønsker at gøre flygtninge til indvandrere.
Vi mener, der bør være en regel omkring 7-års-grænsen, og vi mener også, at vi skal gøre op med retskravet på de facto-status.
Det er også noget af det, vi har sagt.
Jeg er nødt til at sige, at de rige kommuner godt vil være med til at løfte den her opgave - det har jeg fra dem, hvis det er det, man gerne vil høre - hvis de bare får en fair behandling af regeringen.
Så eliminerer vi noget af det
, vi ikke kan lide, og som fru Pia Kjærsgaard også er imod, og det er tvangselementet.
Vi ønsker tvangselementet elimineret, for vi ønsker ikke at tryne det kommunale selvstyre, og jeg vil hellere forhandle med kommunerne og få en ordentlig aftale med dem, end jeg vil vride armen op i nakken på dem.
Jeg tror ikke, vi får noget positivt ud af at vride armen op i nakken på dem.
Og jeg kan da godt gentage alt, hvad der står i B 55, som Det Konservative Folkeparti fremsatte sammen med Venstre, og hvor vi på en række punkter adskiller os fra det, der er gældende regler i dag i den udlændingepolitik, som regeringen står for.
Noget af det bliver imødekommet ved de nye love - det vil jeg gerne kvittere for -
bl.a. omkring de kriminelle udlændinge.